钦定古今图书集成/明伦汇编/氏族典/第565卷 > 《郑樵通志》 > 沮渠蒙逊
## 钦定古今图书集成/明伦汇编/氏族典/第565卷 > 《郑樵通志》 > 沮渠蒙逊

按《晋书沮渠蒙逊载记》，“蒙逊，临松卢水人也。其先世
为匈奴左沮渠，遂以官为氏焉。蒙逊博涉群史，颇晓
天文，雄杰有英略，滑稽善权变。梁熙、吕光皆奇而惮
之，故常游饮自晦。会伯父罗仇、麹粥从吕光征河南，
蒙逊遂斩光中田护军马邃、临松令井祥以盟众屯
据金山，与从兄男成推叚业为使持节大都督、龙骧”
大将军、凉州牧、建康公。改吕光龙飞二年为神玺元
年。业以蒙逊为张掖太守，男成为辅国将军，委以军
国之任。业使蒙逊攻西郡，引水灌城，城溃，执太守吕
纯以归。于是王德以晋昌、孟敏以敦煌降业，业封蒙
逊临池侯。蒙逊惧业不能容己，每匿智以避之。业僣
称凉王，以蒙逊为尚书左丞。业惮蒙逊雄武，微欲远
之，乃以蒙逊从叔下益生为酒泉太守，蒙逊为临池
太守。蒙逊既为业所惮，内不自安，请为西安太守，业
乃许焉。蒙逊告业曰：“男成欲谋叛。”业收男成，令自杀。
蒙逊闻男成死，泣告众报仇，众皆从之，众逾一万。镇
军臧莫孩率部众附之。蒙逊壁于侯坞，田昂率骑五
百归于蒙逊。蒙逊至张掖，昂兄子承爱斩关内之，蒙
逊遂斩业。隆安五年，梁中庸房晷、田昂等推蒙逊为
使持节、大都督、大将军、梁州牧、张掖公，赦其境内，改
元永安。署从兄伏奴为镇军将军、张掖太守、和平侯，
弟拏为建忠将军、都谷侯。蒙逊伯父中田护军亲信
临松太守孔笃并骄奢侵害，百姓苦之。蒙逊曰：“乱吾
国者二伯父也，何以纪纲百姓乎？”皆令自杀。姚兴遣
使人梁斐、张构等拜蒙逊镇西大将军、沙州刺史、西
海侯，遂攻秃发西郡太守杨统于日勒。统降，张掖太
守句呼勒出奔西凉。以从弟成都为金山太守，罗仇
子也鄯为西郡太守，麹粥子也。蒙逊率骑二万东征，
次于丹岭。北虏大人思盘率部落三千降之。伐秃发
傉檀败之。及傉檀南奔乐都，蒙逊率步骑三万攻克
姑臧，以从祖益子镇姑臧。俄而蒙逊迁于姑臧，以义
熙八年僭即河西王位，大赦境内，改元元，始置官僚，
立其子政德为世子。傉檀来伐，蒙逊败之。乞伏炽磐
遣将王衡、折斐、麹景等率骑一万据勒姐岭，蒙逊大
破之。晋益州刺史朱龄石遣使来聘，蒙逊遣舍人黄
迅报聘。蒙逊西祀金山，遣沮渠广宗率骑一万袭乌
啼卤，大捷而还。蒙逊西至苕藋，遣前将军沮渠成都
将骑五千袭卑和卤，卑和卤率众迎降。蒙逊以安帝
隆安元年自称州牧，义熙八年僭立，后八年而宋氏
受禅，以元嘉十年死，时年六十六，在伪位三十三年。